CELEX: 32016D1943
Language: el
Date: 2016-11-04 00:00:00
Title: Εκτελεστική απόφαση (ΕΕ) 2016/1943 της Επιτροπής, της 4ης Νοεμβρίου 2016, σύμφωνα με το άρθρο 3 παράγραφος 3 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου όσον αφορά τη χρήση παραφινέλαιου για την επάλειψη των αυγών των πτηνών που επωάζουν, με σκοπό τον έλεγχο του πληθυσμού τους (Κείμενο που παρουσιάζει ενδιαφέρον για τον ΕΟΧ )

5.11.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 299/90
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/1943 ΤΗΣ ΕΠΙΤΡΟΠΉΣ
   της 4ης Νοεμβρίου 2016
   σύμφωνα με το άρθρο 3 παράγραφος 3 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου όσον αφορά τη χρήση παραφινέλαιου για την επάλειψη των αυγών των πτηνών που επωάζουν, με σκοπό τον έλεγχο του πληθυσμού τους
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 3 παράγραφος 3,
   Εκτιμώντας τα ακόλουθα:
   
               (1)
            
            
               Στις 3 Μαρτίου 2016 το Ηνωμένο Βασίλειο ζήτησε από την Επιτροπή να αποφασίσει, σύμφωνα με το άρθρο 3 παράγραφος 3 του κανονισμού (ΕΕ) αριθ. 528/2012, αν το παραφινέλαιο το οποίο χρησιμοποιείται για την επάλειψη των αυγών των πτηνών που επωάζουν όπως οι χήνες και οι γλάροι, για να ελέγχεται ο πληθυσμός τους και να περιορίζονται οι πιθανότητες πρόσκρουσης πτηνών σε αεροπλάνα εντός και πέριξ αεροδρομίων και αερολιμένων, είναι βιοκτόνο κατά την έννοια του άρθρου 3 παράγραφος 1 στοιχείο α) του εν λόγω κανονισμού.
            
         
               (2)
            
            
               Σύμφωνα με τις πληροφορίες που διαβίβασε το Ηνωμένο Βασίλειο, η επάλειψη των αυγών με παραφινέλαιο στερεί το οξυγόνο από το αναπτυσσόμενο έμβρυο παρεμποδίζοντας με φυσικό τρόπο την εισχώρηση του οξυγόνου στους πόρους του κελύφους, πράγμα το οποίο οδηγεί το έμβρυο σε ασφυξία.
            
         
               (3)
            
            
               Είναι σημαντικό να εξεταστεί καταρχάς αν το παραφινέλαιο που χρησιμοποιείται για την επάλειψη των αυγών πληροί τον ορισμό του βιοκτόνου, που προβλέπεται στο άρθρο 3 παράγραφος 1 στοιχείο α) του κανονισμού (ΕΕ) αριθ. 528/2012.
            
         
               (4)
            
            
               Το παραφινέλαιο πληροί την προϋπόθεση του άρθρου 3 παράγραφος 1 στοιχείο α) του εν λόγω κανονισμού ως «ουσία» ή «μείγμα» κατά την έννοια του άρθρου 3 παράγραφος 2 του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (2).
            
         
               (5)
            
            
               Το παραφινέλαιο προορίζεται για τον έλεγχο του πληθυσμού των πτηνών που επωάζουν, όπως οι χήνες και οι γλάροι, τα οποία ανταποκρίνονται στον ορισμό του επιβλαβούς οργανισμού, που προβλέπεται στο άρθρο 3 παράγραφος 1 στοιχείο ζ) του κανονισμού (ΕΕ) αριθ. 528/2012, δεδομένου ότι ενδέχεται να έχουν επιζήμια επίδραση στα ζώα ή στον άνθρωπο.
            
         
               (6)
            
            
               Σύμφωνα με τις πληροφορίες που παρασχέθηκαν, το παραφινέλαιο χρησιμοποιείται στις εργασίες επάλειψης των αυγών με σκοπό να καταστρέψει, να εμποδίσει, να καταστήσει αβλαβή, να προλάβει τη δράση ή να ασκήσει άλλη περιοριστική επίδραση σε επιβλαβείς οργανισμούς.
            
         
               (7)
            
            
               Επειδή το παραφινέλαιο αποτελεί φυσικό εμπόδιο στην αναπνευστική δυνατότητα του στοχευόμενου οργανισμού και δεν ασκεί καμία χημική ή βιολογική δράση σε κανένα χρονικό σημείο, δεν μπορεί να θεωρηθεί ότι έχει χημική δράση στον εν λόγω οργανισμό.
            
         
               (8)
            
            
               Δεδομένου ότι το παραφινέλαιο ασκεί περιοριστική δράση σε επιβλαβείς οργανισμούς με την απλή φυσική ή μηχανική του δράση, δεν ανταποκρίνεται στον ορισμό του βιοκτόνου που προβλέπεται στο άρθρο 3 παράγραφος 1 στοιχείο α) του κανονισμού (ΕΕ) αριθ. 528/2012.
            
         
               (9)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για τα βιοκτόνα προϊόντα,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το παραφινέλαιο, όταν χρησιμοποιείται για την επάλειψη των αυγών με σκοπό τον έλεγχο του πληθυσμού των πτηνών που επωάζουν, δεν αποτελεί βιοκτόνο κατά την έννοια του άρθρου 3 παράγραφος 1 στοιχείο α) του κανονισμού (ΕΕ) αριθ. 528/2012.
   Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 4 Νοεμβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 167 της 27.6.2012, σ. 1.
   
      (2)  Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ L 396 της 30.12.2006, σ. 1).